Anmodning om præjudiciel afgørelse indgivet af Administrativen sad Varna (Bulgarien) den 30. december 2022 – »Solvay Sodi« AD mod Zamestnik-predsedatel na Darzhavna agentsia »Darzhaven rezerv i voennovremenni zapasi«
(Sag C-784/22)
Processprog: bulgarsk
Den forelæggende ret
Administrativen sad Varna
Parter i hovedsagen
Sagsøger: »Solvay Sodi« AD
Sagsøgt: Zamestnik-predsedatel na Darzhavna agentsia »Darzhaven rezerv i voennovremenni zapasi«
Præjudicielle spørgsmål
I et tilfælde som det i hovedsagen foreliggende, hvor en medlemsstat for at overholde sin forpligtelse i medfør af artikel 3 i direktiv 2009/119 1 beslutter at pålægge virksomhederne lagringsforpligtelser, skal begrebet »økonomisk aktør« i artikel 8 i direktiv 2009/119 da fortolkes således, at det omfatter et selskab med hjemsted i indlandet, som i det foregående år har importeret et af de i bilag A, afsnit 3.4, til forordning (EF) nr. 1099/2008 2 anførte energiprodukter (i den foreliggende sag: jordoliekoks) til medlemsstatens område, når det udelukkende har anvendt dette energiprodukt som brændstof og ikke har anvendt det som råmateriale til fremstilling af olieprodukter eller tilbyder det på markedet for olie og olieprodukter?
Hvilke omstændigheder skal en medlemsstat tage hensyn til i sine lovbestemmelser, når den fastlægger en persons egenskab af »økonomisk aktør«, som er omfatter af lagringsforpligtelserne? Skal medlemsstaten ved fastsættelsen af egenskaben »økonomisk aktør« som omhandlet i artikel 8 i direktiv 2009/119 navnlig tage hensyn til et selskabs økonomiske aktivitet i den forstand, at aktiviteten skal omfatte import, handel med eller anvendelse af det pågældende olieprodukt, for at selskabet kan forpligtes til at holde beredskabslagre af dette produkt?
Er det i et tilfælde som i hovedsagen foreliggende, hvor en medlemsstat ved en lovbestemmelse (artikel 2, stk. 1, i lov om lagre af olie og olieprodukter) udtrykkeligt begrænser de typer af olieprodukter, som skal lagres, holdes, genanskaffes, anvendes, opfyldes og kontrolleres, til følgende fire kategorier: 1. motorbenzin, 2. gasolier, jetbrændstoffer af petroleumtypen og dieselbrændstof, 3. svær brændselsolie og 4. flydende gas, lovligt, at denne medlemsstat ved fastsættelsen af den kreds af økonomiske aktører, der er forpligtet til at holde lagre, og ved fastsættelsen af de lagermængder, som disse økonomiske aktører skal holde, også inddrager importørerne af andre (alle andre) olieprodukter i henhold til bilag A, afsnit 3.4, til forordning (EF) nr. 1099/2008?
Er en national bestemmelse forenelig med målet for direktiv 2009/119, som er nævnt i artikel 1 og i 3., 17. og 33. betragtning, samt med dette direktivs artikel 20, stk. 1, (hvorefter medlemsstaterne skal sikre, at de hurtigt, effektivt og gennemsigtigt kan frigive dele af eller alle deres beredskabslagre) samt med artikel 16 i Den Europæiske Unions charter om grundlæggende rettigheder (»frihed til at oprette og drive egen virksomhed«), hvis en økonomisk aktør, som hverken importerer eller køber eller sælger et bestemt olieprodukt (i den foreliggende sag svær brændselsolie), som medlemsstaten for at opfylde sin forpligtelse i henhold til artikel 3 i direktiv 2009/119 ønsker at holde beredskabslagre af, og som heller ikke anvender det til forarbejdning eller på anden måde anvender det i sin egen produktion, er forpligtet til at anskaffe lagre af netop dette olieprodukt (svær brændselsolie), idet den økonomiske aktør for at opfylde sin pligt skal agere på et marked for olieprodukter (i den foreliggende sag for svær brændselsolie), som er fremmed for den pågældende aktørs erhvervsvirksomhed, og skal anskaffe lagre af produkter, som den pågældende ikke har nogen anvendelse for og ikke anvender i sin virksomhed?
Er en national bestemmelse som den i denne sag omhandlede forenelig med den EU-retlige grundlæggende frihed om de frie varebevægelser, navnlig med artikel 30 og 34 TEUF, hvis den pålægger personer, som importerer andre energiprodukter end flydende brændstoffer (i den foreliggende sag jordoliekoks) til det bulgarske marked, en pligt til at oprette og opretholde beredskabslagre af sådanne olieprodukter (flydende brændstoffer som brændselsolie/svær brændselsolie, benzin, gas-/dieselolie), som ikke er genstand for deres erhvervsvirksomhed (som de hverken importerer eller forarbejder eller handler med), som de ikke har lagerkapacitet til, og som de for at opfylde deres lagringsforpligtelser må leje eller købe af andre private aktører inden for oliebranchen, og de og dermed må gå ind på markedet for olieprodukter og agere på dette?
Er proportionalitetsprincippet overholdt, og er der navnlig tilvejebragt den nødvendige balance mellem den offentlige og den individuelle interesse, hvis en økonomisk aktør, som ikke importerer, køber, sælger, forarbejder eller på anden måde anvender det olieprodukt (i den foreliggende sag svær brændselsolie), der er blevet nævnt for den pågældende, i sin produktion, pålægges en pligt til at oprette og opretholde beredskabslagre af dette olieprodukt i en væsentlig mængde, som overstiger medlemsstatens gennemsnitlige årlige forbrug af dette produkt (svær brændselsolie), og den økonomiske aktør for at kunne opfylde denne pligt må afholde væsentlige udgifter, som truer den pågældendes økonomiske og finansielle stabilitet og udsætter den pågældende for en betragtelig risiko for, at deres aktiver gøres til genstand for tvangsfuldbyrdelse?
Er en national bestemmelse som den i hovedsagen omhandlede forenelig med artikel 1 sammenholdt med artikel 2, litra i) og j), artikel 3, stk. 1, og artikel 20, stk. 1, 3 og 5, i direktiv 2009/119, hvis den fastsætter, at der kun anskaffes beredskabslagre af bestemte flydende olieprodukter (benzin, petroleum, gas-/dieselolie, brændselsolie og flydende gas), men at også økonomiske aktører, som anvender andre arter af energiprodukter som omhandlet i bilag A, afsnit 3.4, til forordning (EF) nr. 1099/2008 gennem import eller erhvervelse inden for Fællesskabet (i den foreliggende sag jordoliekoks), er forpligtet til at oprette og opretholde lagrene, således af disse økonomiske aktører ganske vist er forpligtet til at holde lagre af de i loven nævnte produktarter, men fremover ikke har mulighed for at udnytte disse beredskabslagre, da der ikke er tale om energiprodukter, som de anvender?
Er en sanktionsbestemmelse for overtrædelser af de nationale bestemmelser om forpligtelsen til at etablere beredskabslagre, som fastsætter, at økonomiske aktører, der overtræder forpligtelsen til at etablere beredskabslagre, pålægges en bøde i anselig størrelse for hvert ton af lagermængderne, der er genstand for overtrædelsen, og at dette sker, før en domstol har afgjort, om den forvaltningsakt, hvorved forpligtelsen til at sikre beredskabslagrene blev pålagt, er lovlig, forenelig med effektivitetsprincippet, proportionalitetsprincippet og den afskrækkende virkning i henhold til 11. betragtning til og artikel 21 i direktiv 2009/119?
Skal en medlemsstat i sin nationale sanktionsbestemmelse fastsætte, at den kompetente myndighed er forpligtet til at prøve hver enkelt overtrædelse individuelt og ved fastsættelsen af den konkrete bødes størrelse at tage hensyn til alle relevante kendsgerninger og omstændigheder i forbindelse med overtrædelsen samt overtrædelsens mulige konsekvenser med hensyn til lovens formål, herunder den omstændighed, at den manglende overholdelse af pligten til at oprette og opretholde beredskabslagre skyldes, at den lagerkapacitet, der er nødvendig for at lagre de fastsatte mængder af det pågældende produkt (svær brændselsolie), ikke forefindes i medlemsstaten, og at den økonomiske aktør for at opfylde den forpligtelse, der er pålagt den pågældende, skal afholde væsentlige udgifter, som truer den pågældendes finansielle stabilitet og indebærer en risiko for, at den pågældendes aktiver gøres til genstand for tvangsfuldbyrdelse?
____________
1     Rådets direktiv 2009/119/EF af 14.9.2009 om forpligtelse for medlemsstaterne til at holde minimumslagre af råolie og/eller olieprodukter (EUT 2009, L 265, s. 9).
1     Europa-Parlamentets og Rådets forordning (EF) nr. 1099/2008 af 22.10.2008 om energistatistik (EUT 2008, L 304, s. 1).